# Fremstilling med forbønn

1. Den som ved sin ansettelse mottar kirkelig tjenestebrev og ikke er vigslet, og alle som velges til kirkelige råd eller tillitsverv i lokal­ menigheten, fremstilles for menigheten.

Personer med andre tjenester kan fremstilles etter avtale med vedkommende sokneprest.

1. Fremstillingen ledes vanligvis av menighetens prest eller menighets­ rådets leder ved høymessen i den kirke som passer best for anledningen.
2. Etter kunngjøringene går den som skal fremstilles, fram til lesepulten, og tilsetting, stilling, valg eller særskilte tjeneste blir gjort kjent.
3. Hvis vedkommende ikke har mottatt kirkelig tjenestebrev, bør den som skal fremstilles, og presten/lederen i menighetsrådet i forveien bli enige om ordlyden på det som skal leses opp.
4. Forbønnen finner sted ved lesepulten eller ved alteret, som en egen bønn, eller som et tillegg på et passende sted i en av høymessens vanlige forbønner.
5. Under bønnen kan den som fremstilles, enten stå i koret, sitte på sin plass eller knele på alterringen.